钦定古今图书集成/明伦汇编/宫闱典/第081卷 > 宋
## 钦定古今图书集成/明伦汇编/宫闱典/第081卷 > 宋

宋制，“公主笄礼及下降之仪。”

按《宋史礼志》：“公主笄礼，年十五，虽未议下嫁，亦笄笄
之日，设香案于殿庭，设冠席于东房外，坐东向西；设
醴席于西阶上，坐西向东；设席位于冠席南，西向。其
裙背大袖长裙褕翟之衣，各设于椸，陈于庭。冠笄冠
朵九翚四凤冠各置于槃，蒙以帕，首饰随之，陈于服
椸之南。执事者三人掌之，栉总置于东房内。执事宫”
嫔盛服旁立俟，乐作，奏“请皇帝升御坐”，乐止。提举官
奏曰：“公主行笄礼。”乐作。赞者引公主入东房，次行，尊
者为之总髻毕，出即席西向坐。次引掌冠者东房西
向立。执事奉冠笄以进，掌冠者进前一步受之，进公
主席前，北向立，乐止。祝曰：“令月吉日，始加元服，弃尔
幼志，顺尔成德，寿考绵鸿，以介景福。”祝毕，乐作，东向
冠之。冠毕，席南北向立。赞冠者为之正冠，施首饰毕，
揖公主适房，乐止，执事者奉裙背入。服毕，乐作，公主
就醴席，掌冠者揖公主坐。赞冠者执酒器，执事者酌
酒授于掌冠者，执酒北向立，乐止，祝曰：“酒醴和旨，笾
豆静嘉。受尔元服，兄弟具来。与国同休，降福孔皆。”祝
毕，乐作，进酒，公主饮毕，赞冠者受酒器，执事者奉馔，
食讫，彻馔，复引公主至冠席坐，乐止。赞冠者至席前，
赞冠者脱冠置于槃，执事者彻去，乐作，执事者奉冠
以进，掌冠者进前二步受之，进公主席前，北向立，乐
止。祝曰：“吉月令辰，乃申尔服，饰以威仪，淑谨尔德，眉
寿永年，享受遐福。”祝毕，乐作，东向冠之。冠毕，席南北
向立。赞冠者为之正冠。施首饰毕，揖公主适房，乐止。
执事奉大袖长裙入，服毕，乐作，公主至醴席，掌冠者
揖公主坐。赞冠者执酒器，执事者酌酒授于掌冠者，
执酒北向立，乐止，祝曰：“宾赞既戒，殽核惟旅。申加尔
服，礼仪有序。允观尔成，永天之祜。”祝毕，乐作，进酒，公
主饮毕，赞冠者受酒器，执事者奉馔，食讫彻馔，复引
公主至冠席坐，乐作。赞冠者至席前，赞冠者脱冠置
于槃，执事者彻去，乐作，执事奉九翚四凤冠以进，掌
冠者进前三步受之，进公主席前，向北而立，乐止。祝
曰：“以岁之吉，以月之令，三加尔服，保兹永命。以终厥
德，受天之庆。”祝毕，乐作，东向冠之。冠毕，席南北向立赞冠者为之正冠，施首饰毕，揖公主适房，乐止。执事
者奉褕翟之衣入，服毕，乐作，公主至醴席，掌冠者揖
公主坐。赞冠者执酒器，执事者酌酒授于掌冠者，执
酒北向立，乐止，祝曰：“旨酒嘉荐，有飶其香。咸加尔服，
眉寿无疆。永承天休，俾炽而昌。”祝毕，乐作，进酒，公主
饮毕，赞冠者受酒器，执事者奉馔，食讫，彻馔，复引公
主至席位立，乐止。掌冠者诣前，相对致辞曰：“岁日具
吉，威仪孔时，昭告厥字，令德攸宜，表尔淑美，永保受
之。可字曰某。”辞讫，乐作。掌冠者退，引公主至君父之
前，乐止。再拜起居谢恩，再拜少俟，提举进御坐前承
旨讫，公主再拜。提举乃宣《训辞》曰：“事亲以孝，接下以
慈，和柔正顺，恭俭谦仪，不溢不骄，毋诐毋欺，古训是
式，尔其守之。”宣讫，公主再拜，前奏曰：“儿虽不敏，敢不
祇承。”归位再拜，见后母之礼如之。礼毕，公主复坐，皇
后称贺，次妃嫔称贺，次掌冠赞冠者谢恩，次提举众
内臣称贺，其馀班次称贺，并依常式。礼毕，乐作，驾兴
乐止。又公主下降，初被选尚者，即拜驸马都尉，赐
玉带袭衣、银鞍勒马、采罗百匹，谓之“系亲”，又赐办财
银万两。进财之数，倍于亲王。《聘礼》出降，赐甲第，馀如
诸王夫人之制。掌扇加四，引障花烛笼各加十，皆行
舅姑之礼。诸亲递加赐赉。其县主系亲以金带赐办
财银五千两，纳财赐赉，大率三分减其二。宗室女特
封郡君者，又差降焉。

### 太宗至道三年二月真宗即位五月封诸姊妹为长公主

按《宋史真宗本纪》，“至道三年二月，真宗即位。五月丙
戌，封姊秦国、晋国二公主并为长公主，齐国公主改
许国长公主，妹宣慈、贤懿、寿昌、万寿四公主并为长
公主。”

### 真宗咸平六年春二月甲申封贤妃长公主为郑国长公主

按：《宋史真宗本纪》云云。

### 大中祥符二年十二月辛巳诏晋国大长公主丧罢承天节上寿及明年元旦朝会

按：《宋史真宗本纪》云云。

大中祥符四年七月壬午，韩国、吴国、隋国长公主进
封卫国、楚国、越国长公主。

按：《宋史真宗本纪》云云。

大中祥符六年春正月辛亥，进封卫国、楚国、越国长
公主三人为徐国、邠国、宿国。

按：《宋史真宗本纪》云云。

大中祥符八年春正月乙未，皇女入道。

按：《宋史真宗本纪》云云。

### 天禧二年八月甲寅徐国长公主进封福国邠国长公主进封建国宿国长公主进封鄂国

按：《宋史真宗本纪》云云。

### 仁宗嘉祐二年封福康公主始备册礼及出降仪

按《宋史仁宗本纪》不载。按《礼志》：公主受封降制，有
册命之文，多不行礼，惟以纶告进内。至嘉祐二年，封
福康公主为兖国公主，始备礼册命。前一日，百官班
文德殿内，降册印宣制，册案授卫，一如册皇后仪。有
司先设册仗等幕于内东门外，命妇次公主本位门
之外，公主受册印位于本位庭阶下北向，册使位于
内东门，副使及内给事于其南，差退，并东向。设册印
案位于册使前，南向。内给事位于册使北，南向。自文
德殿奉册印将至内东门，内给事诣本位，请公主服
首饰、褕翟。册印至内东门外褥位置讫，内臣引内命
妇入就位，礼直官引册使副等俱就东向位，内给事
就南向位。通事舍人、博士引册使就内给事前东向，
躬称：“册使某、副使某奉制授公主册印。”退复位。内给
事入诣所设受册印位，公主前言讫退。内给事进诣
册使前，西向，册使跪以册印授内给事，内给事跪授
内谒者，内谒者及主当内臣等持入内东门，内给事
从入诣本位。赞公主降诣庭中，北向立，跪取册，兴，立
公主右，少前西向。又内给事立公主左少前东向，称
“有制。”赞者曰“拜”，公主再拜。右给事奉册跪授之公主，
公主受以授左给事，右给事又奉印绶公主，如上仪。
赞者曰“拜”，公主再拜毕，引公主升位次内臣引内命
妇贺毕，遂引公主谢皇帝皇后，一如内中之仪。群臣
进名贺，其印如贵妃，有匣文曰“兖国公主之印”，遂为
定制。神宗进封邠国大长公主、鲁国公主皆请免册
礼，止进告入内云。又按《志》：嘉祐初，礼官言：“礼阁新
仪：公主出降前一日行五礼。古者结婚始用行卜，告
以夫家采择之意，谓之纳采问女之名。归卜夫庙，吉
以告女家，谓之问名纳吉。今选尚一出朝廷不待纳
采，公主封爵已行诞告，不待问名。若纳成，则既”有进
财，请期则有司择日。宜稍依《五礼》之名，存其物数，俾
知婚姻之事重，而夫妇之际严如此，亦不忘古礼之
义也。时兖国公主下嫁李玮，诏赐出降日，令夫家主
婚者具合用雁、币、玉、马等物，陈于内东门外，以授内
谒者，进入，内侍掌事者受，唯马不入

### 英宗治平四年正月神宗即位二月壬辰诏公主下嫁者行见舅姑礼

按《宋史神宗本纪》云云。按《礼志》：神宗即位，诏“以昔
侍先帝，恭闻德音。以旧制士大夫之子有尚帝女者，
辄皆升行，以避舅姑之尊，岂可以富贵之故屈人伦
长幼之序。宜诏有司革之，以厉风俗。”于是著为令。仍
命陈国长公主行舅姑之礼。驸马都尉王师约更不
升行。公主见舅姑行礼自此始。旧例长公主凡有表
章不称妾。礼院议谓：“男子妇人，凡于所尊称臣若妾，
义实相对。今宗室伯叔近臣悉皆称臣，即公主理宜
称妾。况家人之礼，难施于朝廷，请自大长公主而下，
凡上笺表，各据国封称妾。”从王师约之请也。康国公
主下降，太常寺言：“按令，公主出降，申中书省，请皇后
帅宫闱掌事人送至第。外命妇从今请”如《令诏》。出降
日，婉仪帅宫闱掌事者送至第，外命妇免从。

### 徽宗政和三年闰月丙辰改公主为帝姬

按《宋史徽宗本纪》云云。按《礼志》，徽宗改公主为姬，
下诏曰：“在熙宁初，有诏厘改公主、郡主、县主名称，当
时群臣不克奉承。近命有司稽考前世，周称王姬，见
于《诗》《雅》。姬虽周姓，考古立制，宜莫如周。可改公主为
帝姬、郡主为宗姬、县主为族姬，其称大长者为大长
帝姬，仍以美名二字易其国号，内两国者以四字，其
出”降日，婿家具《五礼》修表如上仪。太史局择日告庙
亲迎。前一日，所司于内东门外量地之宜，西向设婿
次。其婿父醮子如上仪。乃命之曰：“往迎肃雍，以昭惠
宗。”祏子再拜曰：“祇率严命。”又再拜降出。乘马至东华
门内下马，礼直官引就次。有司陈帝姬卤簿仪仗于
内东门外，候将升厌翟车，引婿出次于内东门外，躬
身西向。掌事者执雁，内谒者奉雁以进。俟帝姬升车，
婿再拜，先还第，《同牢》。其日初昏，掌事者设巾洗各二，
一于东阶东南，一于室北，水在洗东，尊于室中，实四
爵，两巹于篚。婿至本第，下马以俟。帝姬至，降车，赞者
引婿揖之以入，及寝门，又揖导之升阶。入室盥洗。掌
事者布对位，又揖帝姬，皆即坐受盏，三饮俱兴，再拜。
赞者彻酒，见舅姑。夙兴，帝姬著花钗，服褕翟以俟见。
赞者设舅姑位于堂上，舅位于东，姑位于西，各服其
服就位。女相者引帝姬升自西阶，诣舅位前再拜。赞
者以枣栗授帝姬，奉置舅位前，舅即坐，赞者进，彻以
东，帝姬退复位，又再拜。女相者引诣姑位前再拜，赞
者以腶修授帝姬，奉置姑位前，姑即坐，赞者升，彻以
东，帝姬退复位，又再拜。次醴妇、盥馈、飨妇如仪。

### 理宗宝祐元年十一月乙卯册瑞国公主

按：《宋史理宗本纪》云云。

宝祐五年冬十月庚子，皇女进封昇国公主。

按：《宋史理宗本纪》云云。

### 景定二年周国公主下嫁之仪

按《宋史理宗本纪》：景定二年“正月甲寅，进封周国公
主。八月壬寅，筑周国公主馆于安济桥。十一月庚申，
周国公主馆成。丁丑，下嫁周国公主于杨镇。”

按《南渡宫禁典仪》，“南渡公主无及嫁者。独理宗朝周、
汉国公主出降慈明太后侄孙杨镇，礼文颇盛。”今摭
梗概于此。先是，择日遣天使宣召驸马至东华门，引
见便殿，赐玉带、靴、笏、鞍马及红罗百疋，银器百两，衣
著百疋，聘财银一万两。对御赐筵五盏，用教坊乐。俟
毕谢恩讫，乘涂金御仙花鞍辔狨座马，执丝鞭，张三
檐伞，教坊乐部五十人，前引还第，谓之《宣系》。

进财物件，并照《国朝会要》、太常寺关报有司办造。
先一月，宣宰执常服系鞋诣后殿西廊观看公主房
奁。

真珠九翚。四凤冠、　　　褕翟衣一副

真珠玉佩一副。　　　　金革带一条

“玉龙冠”，　　　　　　　“绶玉环。”

北珠冠，花篦环。　　　　七宝冠，花篦环。

《真珠大衣》：背子：　　　　真珠翠领。四时衣服，
累珠嵌宝。金器，　　　　涂金器。

贴金器　　　　　　　出从贴金银装担等
锦绣销金帐幔陈设茵褥地衣步障等物。

其日，驸马常服、玉带、乘马，至和宁门，易冕服，至东华
门，用雁、币、玉马等。行亲迎礼，用熙宁故事。“公主服九
翚四凤冠，褕翟𫄸袖，升檐其前。”

天文官　　　　　　　本位，从物从人。

烛笼二十，　　　　　　本位使臣。

插钗童子八人，　　　　方扇四。

圆扇四，　　　　　　　引障花十。

《提灯二十》：　　　　　　行障、坐障。

皇后亲送，乘九龙檐子。皇太子乘马《围子》，左右两重。
其后，太子判宗正寺荣王、荣王夫人及诸命妇至第，
赐御筵九盏。筵毕，皇后、太子先还，公主归位，行同牢
礼。〈用开宝礼〉然后亲行盥馈舅姑之礼。〈开宝通礼〉谒见舅姑，用
名纸一副，衣一袭，手帕一合，妆盝藻豆袋银器三百
两，衣著五百疋，馀亲各有差。三朝公主、驸马并入内谢恩，宣赐礼物，赐宴禁中，外庭奉表称贺。赐宰执、亲
王、侍从、内职管军副都指使已上金银钱盛包子有
差。〈依熙宁式〉“驸马家亲属各等第推恩。